Paîs Basc: riclam de ONU ae Spagne su la violazion dai dirits umans
Ai 31 di Otubar al è stât dât fûr il cuint rapuart dal Comitât pai dirits umans de ONU sul stât spagnûl là che si domande al guvier di Madrid di intervignî par eliminâ chei elements che a pidimentin i dirits civîi e politics. I esperts de ONU si mostrin preocupâts pai câs di torture segnalâts intal stât spagnûl e a denunciin il guvier di Madrid di no vê imbastît nissun intervent par dislidrisâ cheste pratiche. Tra lis misuris di cjapâ par lâ ta cheste direzion, il Comitât pai dirits umans al domande di eliminâ il regjim di incomunicazion, di limitâ l’ûs de preson preventive e di garantî la presince dai avocats difensôrs e la riprese audiovisive di ducj i interogatoris. La situazion piturade dal rapuart de ONU si riferìs dispès a câs che a rivuardin citadins bascs, compagn di un altri aspiet denunciât intal document, ven a dî l’abûs de definizion di terorisim doprade par impresonâ e po par condanâ citadins e realtâts associativis. Il Comitât pai dirits umans, di fat, al ponte il dêt cuintri di nûf articui dal codiç penâl spagnûl che tai ultins agns a son stâts doprâts in maniere sistematiche cuintri di citadins bascs, come tal câs dal procès 18/98 o ta chel cuintri des associazions pai dirits umans Gestoras – Askatasuna. L’ûs spropositât de definizion di “associazion o colaborazion cun grups teroriscj”, si lei tal document, al pues limitâ in maniere no justificade la libertât di espression e di associazion. Il rapuart de ONU al pant preocupazion ancje pe pussibilitât dal judiç di proibî ae difese l’acès parziâl o fintremai totâl ai documents de istrutorie.
Font: Gara, 01/11/08
fur_Latn fur_Latn oci_Latn